b'\n_START_ARTICLE_\nTrdonja\n_START_PARAGRAPH_\nTrdonja je junak stripov, ki jih je risal Miki Muster. Prvi strip, v katerem se je pojavil tudi \xc5\xbeelvak Trdonja je iz\xc5\xa1el leta 1953. Trdonja je sicer \xc4\x8dlan stripovske trojice, ki jo tvori skupaj z lisjakom Zvitorepcem in volkom Lakotnikom. Miki Muster je napisal okoli 40 zgodb o dogodiv\xc5\xa1\xc4\x8dinah Zvitorepca, Lakotnika in Trdonje, ki so izhajale v tedniku Tedenska tribuna. Kasneje so zgodbe do\xc5\xbeivele tudi knji\xc5\xbeno izdajo.\n_START_SECTION_\nLiterarni liki\n_START_PARAGRAPH_\nOsrednji del Mustrovega opusa pomeni okoli 40 (pravih stripskih) epizod o prigodah Zvitorepca, Trdonje in Lakotnika, karikiranih \xc5\xbeivali, ki so postale del slovenske folklore. Prvi je lisjak, drugi \xc5\xbeelva in tretji volk. Zvitorepec in Lakotnik sta se pojavila kot tipi\xc4\x8dni slovenski pravlji\xc4\x8dni figuri. Lisica nastopa v mnogih na\xc5\xa1ih pravljicah, enako tudi volk. Slednji je imel sprva vlogo negativnega junaka, dokler se ni spoprijateljil z ostalima dvema. \xc5\xa0e vedno pa je njegova glavna zna\xc4\x8dilnost po\xc5\xbere\xc5\xa1nost. Lisica in volk sta gozdni \xc5\xbeivali. Slovenija pa ima razen gozda tudi nekaj vodnih povr\xc5\xa1in: reke, mo\xc4\x8dvirja, jezera in celo morje. To zna\xc4\x8dilnost ponazarja \xc5\xbeelva, \xc5\xbeival, ki se dobro po\xc4\x8duti v vodi in na kopnem. Ne glede na situacije, v katerih se znajdejo, ostajajo Zvitorepec, Trdonja in Lakotnik "slovenski fantje". Tako so prikazani tudi na znamkah: Lakotnik sredi gozda in gora, Trdonja ob sinjem morju in Zvitorepec sredi cveto\xc4\x8dega travnika, simbola zelene Slovenije.'